जिदानको निर्णयले रियल स्तब्ध
युरोपियन च्याम्पियन्स लिगको उपाधि लगातार तेस्रो वर्ष जितेको केही दिनमै रियल म्याड्रिडका प्रशिक्षक जिनेदिन जिदानले सबैलाई स्तब्ध पार्दै बिहीबार क्लब छाडेका छन् ।
म्याड्रिड — युरोपियन च्याम्पियन्स लिगको उपाधि लगातार तेस्रो वर्ष जितेको केही दिनमै रियल म्याड्रिडका प्रशिक्षक जिनेदिन जिदानले सबैलाई स्तब्ध पार्दै बिहीबार क्लब छाडेका छन् ।जिदानले आफ्नो र क्लबका लागि परिवर्तन हुनुपर्ने समय भएकाले राजीनामा दिएको बताएका छन् । ४५ वर्षीय उनी रियलमा हात पारेको उपलब्धि कायमै राख्ने आफ्नो क्षमताप्रति निश्चिन्त नभएको पनि भनिएको छ । तर उनले रियलबाट अलग्गिने आफ्नो निर्णयमा कुनै अरु क्लबको संलग्नता नभएको पनि प्रस्टयाएका छन् । उनले अहिले कुनै पद नहेरेको उल्लेख गरे पनि विज्ञहरूले उनको सम्बन्ध फ्रान्सेली राष्ट्रिय टिमसँग हुने अनुमान गरेका छन् ।‘मैले अर्को वर्ष पनि रियल म्याड्रिड प्रशिक्षकका रूपमा निरन्तरता नदिने निर्णय लिएको छु,’ फ्रान्सेली जिदानले पत्रकार सम्मेलनमा भने, ‘यो क्लब आवश्यक परिवर्तन गर्दै निरन्तर जितका लागि योग्य छ ।’ ‘तीन वर्षपछि क्लबलाई अर्को कुरा आवश्यक भएको छ । काम गर्ने अर्को तरिका चाहिएको छ,’ उनले थपे ।जिदानले टिमलाई थप जित दिलाउन प्रेरित गर्ने आफ्नो क्षमताप्रति पनि ढुक्क नभएको बताए । ‘अर्को वर्ष पनि जितलाई निरन्तरता दिने म देख्दिनँ । म विजेता हुँ र म हार्न चाहन्न,’ सन् २०२० सम्म रियलको सम्झौतामा रहेका उनले भने, ‘यस निर्णयका लागि मैले धेरै विचार गरें र अब पछाडि फर्कन चाहन्न ।’रियलले आइतबार किभमा भएको फाइनलमा लिभरपुललाई ३–१ ले हराएपछि जिदान लगातार तीनपल्ट च्याम्पियन्स लिगको उपाधि जित्ने पहिलो प्रशिक्षक भएका थिए । सान्टियागो बेर्नाबाउमा जनवरी २०१६ मा राफा बेनिटेजको स्थान लिएका जिदानले नौ ट्रफी जितेका छन् ।रियलमा लगातार जितेका तीन फरक च्याम्पियन्स लिग ट्रफीसाथ उनी । तस्बिर : एएफपीरियल म्याड्रिडका अध्यक्ष फ्लोरेन्टिनो पेरेजले जिदानको घोषणा ‘पूर्णत: अनपेक्षित’ भएको बताए । बेनिटेजलाई बर्खास्त गरेपछि बार्सिलोनाको दैनिक पत्रिका मुन्डो डेपोर्टिभोले जिदानलाई ‘टाँसिएको प्लास्टिक’ भएको लेखेको थियो, जसलाई तुरुन्तै स्थायी प्रशिक्षकले विस्थापित गर्नेछ । तर जिदानले खेलाडीको आत्मविश्वास जिते र इतिहास पनि बनाए ।‘यो दुखको दिन हो,’ पेरेजले भने, ‘यो घर सँधैं उनको घर हो । उनले सबथोक यहाँ जितेको थाहै छ । प्रतिबद्धता र धैर्यका लागि उनलाई धन्यवाद दिन चाहन्छु । उनी फर्कनेमा मलाई कुनै शंका छैन ।’जिदानले च्याम्पियन्स लिग जितेलगत्तै आइतबार क्रिस्टियानो रोनाल्डोले क्लब छाड्ने संकेत दिएसँग आफ्नो निर्णयको कुनै सम्बन्ध नभएको पनि बताए । उनको टिमको ला लिगामा भने मिश्रित नतिजा रह्यो । यसपालि निरासाजनक रूपमा तेस्रो भयो र च्याम्पियन बार्सिलोनासँगको प्रतिस्पर्धा मरेतुल्य नै थियो ।‘हामी भन्छौं कि यो सिजन लिगमा कठिन रह्यो । यो एउटा क्षण हो, यसलाई भुल्ने छैन,’ जिदानले भने । उनले १२ वर्षअघि अन्तर्राष्ट्रिय फुटबल करिअर पनि यसैगरी टुंग्याएका थिए र अहिले पनि त्यस्तै स्तब्धपूर्ण रह्यो । इटालीका मार्को माटेराजीलाई टाउकोले प्रहार गरेपछि उनलाई सन् २००६ को विश्वकपको फाइनलमा रातो कार्ड दिइएको थियो । सम्भवत् त्यसमा फ्रान्सले उपाधि गुमाउनुपर्‍यो । रियलका पूर्व खेलाडीसमेत रहेका जिदानसँग अब के गर्ने भन्ने स्पष्ट छैन ।